Bear Mountain Ski Jump

Bear Mountain Ski Jump er et skihoppanlegg i Bear Mountain State Park i delstaten New York, USA. Det består av to hoppbakker med størrelse K45 og K20. Anlegget, som ble bygd i 1928 og var i drift til 1990, var i sin tid blant landets mest brukte og kjente hoppbakker. Bakkerekorden i K45-bakken er 180 fot (54,9 meter), satt av Torger Tokle (Norge).

Den største bakken er etter dagens (2015) standard ganske liten, og utenom et USA-mesterskap for veteraner i 1989, hadde hoppanlegget i Bear Mountain ingen nasjonale mesterskap. Men det hadde en rekke renn med god nasjonal deltakelse og stort publikumsoppmøte. Så mange som 35 000 tilskuere var til stede under hopprenn i Bear Mountain. I 1965 vant Leif Bringslimark, opprinnelig fra Bodø, A-klassen i rennet Telemark Trophy foran 32 363 tilskuere. Det norske hopptalentet Torger Tokle fra Løkken Verk hoppet og satte bakkerekord i Bear Mountain mindre enn et døgn etter at han kom til USA i 1939.

Bear Mountain var kandidat til å arrangere vinter-OL 1932, men Lake Placid i samme delstat fikk mesterskapet. De andre kandidatene var Montréal (Canada), Oslo (Norge), Yosemite Valley, Lake Tahoe, Duluth, Minneapolis og Denver (de fem sistnevnte alle i USA).

Referanser

Eksterne lenker
British Pathé: Riding High - Skiing Dublin Issue (filmklipp fra Bear Mountain, 1941, med bl.a. Torger Tokle, publisert på YouTube)

Hoppbakker i USA
Sport i New York (delstat)
Byggverk i New York (delstat)